Charles Edward Breese

Cyfreithiwr, gwleidydd a hynafiaethydd o Gymru oedd yr Uwchgapten Charles Edward Breese (26 Mawrth 1867 – 15 Awst 1932). Roedd yn wleidydd Rhyddfrydol Cymreig  a wasanaethodd fel Aelod Seneddol etholaeth Sir Gaernarfon o 1918 hyd 1922.Breese, Edward (1835 - 1881) Y Bywgraffiadur arlein (adran am y fab yn erthygl y tad) adalwyd 20 Ebrill 2015

Cefndir
Ganwyd Breese ym Mhorthmadog yn fab i'r hynafiaethydd Edward Breese a Margaret Jane Williams ei wraig.

Bu ei ewyrth David Williams, Castell Deudraeth a'i gefnder Osmond Williams yn Aelodau Seneddol Rhyddfrydol Sir Feirionydd a bu ei dad yn drefnydd y Rhyddfrydwyr ym Meirion a Chaernarfon.

Ar 1 Chwefror, 1894 priododd Janet, merch y Parchedig Paul Methuen Stedman;Portmadoc - Carnarvon and Denbigh Herald  27 Ebrill 1894  adalwyd 20 Ebrill 2015 bu iddynt un ferch.

Gyrfa
Cymhwysodd Breese yn gyfreithiwr ym 1889 ac, fel Lloyd George, aeth i weithio fel cyfreithiwr yng nghwmni ei dad Breese, Jones a Casson ym Mhorthmadog, newidiwyd enw’r cwmni i Charles Breese & Co.

Gwasanaethodd Breese fel Capten  ar Gorfflu o Wirfoddolwyr  cyn y Rhyfel Byd Cyntaf pan dorrodd y rhyfel galwyd ar y gwirfoddolwyr i wasanaethu yn y theatr Ewropeaidd; cafodd ei ddyrchafu yn uwchgapten.

Hynafiaethau
Fel ei dad, roedd ganddo ddiddordeb mawr mewn hynafiaethau, archaeoleg a herodraeth. Roedd yn gadeirydd pwyllgor gwaith Cymdeithas Hynafiaethau Cymru ac roedd yn un o'i is-lywyddion ym 1930. Ym 1908 fe fu Breese a'r Athro Anwyl o Brifysgol Aberystwyth yn gyfrifol am ganfod olion Rhufeinig o gryn ddiddordeb ar dir y Glaslyn Porthmadog. "Roman Remains Found", Cardiff Times, 21 Mawrth 1908; adalwyd 20 Ebrill 2015

Roedd Breese hefyd yn Saer Rydd brwdfrydig  a wasanaethodd fel ysgrifennydd cyfrinfa Gogledd Cymru o'r urdd."Freemasonry", Carnarvon and Denbigh Herald,  9 Awst 1907; adalwyd 20 Ebrill 2015

Gyrfa wleidyddol
Bu tri dyn yn ceisio am enwebiad y Blaid Ryddfrydol yn Sir Gaernarfon ar gyfer etholiad 1918 Breese, Ellis William Davies, cyn AS Eifion (etholaeth a chafodd ei ddiddymu ar gyfer yr etholiad) a Robert Thomas Jones arweinydd Undeb Chwarelwyr Gogledd Cymru. Dewiswyd Breese fel yr ymgeisydd ond pan alwyd yr etholiad safodd y tri; Breese fel Rhyddfrydwr swyddogol gyda thocyn y glymblaid, Davies fel Rhyddfrydwr Annibynnol a Jones fel Llafur Annibynnol etholwyd Breese yn weddol gyffyrddus.Arnold J. James a John E. Thomas, Wales at Westminster: A History of the Parliamentry Representation of Wales, 1800-1979 (Gwasg Gomer, 1981)

Ym 1921 cafodd Breese ei benodi gan y Gweinidog Pensiynau, Ian Macpherson, i wasanaethu ar y Pwyllgor Ymgynghorol ar Bensiynau i benderfynu ar y dyfarniadau terfynol oedd i'w derbyn gan ymgeiswyr oedd yn ceisio tal dan Ddeddf Pensiynau Rhyfel, 1921. Ym 1922 fe'i penodwyd yn Ysgrifennydd Seneddol Preifat i HAL Fisher Llywydd y Bwrdd Addysg.

Yn etholiad cyffredinol 1922 safodd Breese yn Sir Gaernarfon fel Rhyddfrydwr Cenedlaethol. Oherwydd cytundeb rhwng y Rhyddfrydwyr Cenedlaethol a'r Ceidwadwyr doedd dim ymgeisydd Torïaidd, ond fe safodd R T Jones eto fel ymgeisydd y Blaid Lafur gan gipio'r sedd oddi wrth Breese. Ni safodd ar gyfer y Senedd eto.

Bu Breese yn gwasanaethu ar Gyngor Sir Gaernarfon ac fe'i gwnaed yn Henadur y sir. Roedd hefyd yn gwasanaethu fel  ysgrifennydd Cyngor Rhyddfrydol Cenedlaethol Cymru.

Marwolaeth
Bu farw Breese yn sydyn o drawiad ar y galon wrth hela grugieir ar fynydd yr Arenig Fawr ger y BalaThe Times, 17 Awst 1932 t12 a chladdwyd ei weddillion ym mynwent PenrhyndeudraethCofrestr Claddu Eglwys Penrhyndeudraeth: blwyddyn 1932; tudalen 2; cofnod 1615. (Dan ofal Gwasanaeth Archifau Gwynedd).

Cyfeiriadau

Categori:Aelodau Seneddol y Deyrnas Unedig
Categori:Genedigaethau 1867
Categori:Marwolaethau 1932
Categori:Gwleidyddion yr 20fed ganrif o Gymru
Categori:Hynafiaethwyr o Gymru
Categori:Pobl o Borthmadog